
"Lehet, hátrányomra van a kilencágú koronám" - Batthyány Gyula koncepciós pere

Kutatásom középpontjában Németújvári gróf Batthyány Gyula arisztokrata festő személye és a hozzá kapcsolódó koncepciós per áll, amelynek vizsgálata során arra a kérdésre kerestem a választ, hogy miként változott meg egy, a két világháború közötti magyar művészet kiemelkedő alakjának sorsa a háború után. A kutatásomhoz segítségül hívtam a korszakról és a témáról született monográfiákat, illetve az Állambiztonsági Szolgálatok Történeti Levéltárában fellelhető primer forrásokat tanulmányoztam. Ezek eredményeként dolgozatomban beszámolok a korszakra jellemző büntetési rendszerről, illetve arról, hogy ennek hatására miként lett a népszerű arisztokrata festőből, egy rangját vesztő, megélhetéséért küzdő, konstruált perben kémkedésért elítélt személy.



